P7_TA(2014)0448

Europæiske langsigtede investeringsfonde ***I

Europa-Parlamentets ændringer af 17. april 2014 til forslag til Europa-Parlamentets og Rådets forordning om europæiske langsigtede investeringsfonde (COM(2013)0462 — C7-0209/2013 — 2013/0214(COD)) (1)

(Almindelig lovgivningsprocedure: førstebehandling)

(2017/C 443/116)

[Ændringsforslag nr. 1, medmindre andet er angivet]

EUROPA-PARLAMENTETS ÆNDRINGSFORSLAG* (*1)

til Kommissionens forslag

EUROPA-PARLAMENTETS OG RÅDETS FORORDNING

om europæiske langsigtede investeringsfonde

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR –

under henvisning til traktaten om Den Europæiske Unions funktionsmåde, særlig artikel 114,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (2),

efter den almindelige lovgivningsprocedure, og

ud fra følgende betragtninger:

(1) Langsigtet finansiering er et redskab af afgørende betydning til at lede den europæiske økonomi i retning af bæredygtig, intelligent og inklusiv vækst i overensstemmelse med Europa 2020-strategien, høj beskæftigelse og konkurrenceevne med henblik på at udforme den fremtidige økonomi således, at den ikke er så udsat for systemiske risici og er mere modstandsdygtig. Europæiske langsigtede investeringsfonde (ELTIF'er) yder finansiering til diverse infrastrukturprojekter unoterede selskaber eller noterede små og mellemstore virksomheder (SMV'er) af varig karakter, som udsteder egenkapital- eller gældsinstrumenter, der ikke er nogen umiddelbart identificerbar køber til. Ved at stille finansiering til rådighed for sådanne projekter bidrager ELTIF'er til finansieringen af Unionens realøkonomi og gennemførelsen af dens politikker .

(2) På efterspørgselssiden kan ELTIF'er tilbyde en stabil og sikker indtægt for pensionsforvaltere, forsikringsselskaber , fonde, kommuner og andre, der har regelmæssige og tilbagevendende forpligtelser og søger langsigtede afkast inden for velregulerede strukturer . ELTIF'er giver mindre likviditet end investeringer i værdipapirer, men kan give en stabil og sikker indtægt for individuelle investorer, der er afhængige af det løbende cashflow, som en ELTIF kan generere. ELTIF'er kan også give gode muligheder for kapitalvinding over en længere periode for investorer, der ikke modtager en stabil og sikker indtægt. Det bør være muligt at bemyndige en ELTIF til at reducere sin kapital forholdsmæssigt i tilfælde af, at den har afhændet et af sine aktiver.

(3) Der kan være knaphed på finansiering til projekter vedrørende transportinfrastrukturer, bæredygtig energiproduktion eller –distribution, social infrastruktur (boliger eller hospitaler), indførelse af nye teknologier og systemer, der reducerer ressource- og energiforbruget, eller yderligere vækst blandt SMV'er. Finanskrisen har vist, at man ved at supplere finansiering fra banker med en bredere vifte af finansieringskilder, som er bedre til at mobilisere kapitalmarkederne, kan bidrage til at fylde finansieringshullerne. ELTIF'er kan spille en afgørende rolle i den forbindelse. For visse projekters vedkommende kan de benytte ressourcer såsom innovative finansieringsinstrumenter til at udligne det fald i den offentlige finansiering, som statsgældskrisen har bevirket.

(4) I betragtning af, at investorer kan ▌være interesseret i at investere i en ELTIF, at investorer bør have de rette incitamenter til at investere i dem, og at navnlig detailinvestorer muligvis ikke har tilstrækkelige ressourcer eller en tilstrækkelig diversificeret portefølje til at kunne tillade sig at binde deres kapital i en længere periode, bør en ELTIF kunne tilbyde sine investorer indløsningsrettigheder . ELTIF-forvalteren bør derfor kunne afgøre, om ELTIF'er skal oprettes med eller uden indløsningsrettigheder i henhold til ELTIF'ens investeringsstrategi. Hvis der anvendes en ordning med indløsningsrettigheder, bør disse rettigheder og deres hovedtræk defineres klart på forhånd og nedfældes i ELTIF'ens fondsbestemmelser eller vedtægter. Hertil kommer de tilfælde, som Kommissionen henviser til i sin konsekvensanalyse, hvor langsigtede fonde på nationalt niveau er opbygget som noterede enheder. Dette giver investorerne mulighed for at handle deres andele eller kapitalandele i fonden på et sekundært marked. Når fondens andele er noteret på en børs, kan investorerne købe og sælge fondens andele direkte på børsen som ethvert andet noteret værdipapir. Det sekundære marked kan også anvendes, selv om fondens andele eller kapitalandele ikke er noteret. I et sådant tilfælde kan investorerne udveksle deres andel direkte med en anden investor. Formidlere som banker eller distributører kan spille en faciliterende rolle på dette sekundære marked. De kan indsamle købs- og salgsordrer og matche disse ordrer blandt deres kunder. Hvis langsigtet investering virkelig skal blive attraktiv for mindre investorer eller detailinvestorsektoren som helhed, vil sekundære markeder være den vigtigste handelsplads, hvor man kan købe sig ind i eller forlade den langsigtede fond. ▌Tre år efter vedtagelsen af denne forordning skal der udarbejdes en rapport , hvori det undersøges, om denne regel har givet de forventede resultater med hensyn til ELTIF'ers udbredelse.▌

(4a) For at gøre ELTIF'er til et realistisk og attraktivt valg for professionelle investorer såsom arbejdsmarkedsrelaterede pensionskasser, pensionsfonde og forsikringsselskaber er det vigtigt, at der foretages de nødvendige tilpasninger af deres lovbestemte kapitalgrundlagskrav inden for rammerne af Europa-Parlamentets og Rådets direktiv 2003/41/EF (3) og Europa-Parlamentets og Rådets direktiv 2009/138/EF (4) for at skabe fleksibilitet for ELTIF'er med hensyn til de høje kapitalgrundlagskrav, der gælder for investeringer i illikvide aktiver. Herudover bør eventuelle yderligere lovbestemte begrænsninger på nationalt plan om nødvendigt underkastes en grundig vurdering.

(5) Langsigtede aktivklasser i denne forordnings forstand bør omfatte egenkapital- eller gældsinstrumenter udstedt af unoterede selskaber og noterede SMV'er , når der ikke er nogen umiddelbart identificerbar køber til disse. De bør også omfatte egenkapital- eller gældsinstrumenter udstedt af noterede selskaber med en maksimal kapitalisering på 1 mia. EUR. Denne forordning bør også omfatte reale aktiver, der forudsætter betydelig startkapital og giver et tilbagevendende og forudsigeligt cashflow i hele deres levetid .

(6) Hvis der ikke findes en forordning med regler for ELTIF'er, risikerer man, at der vedtages forskellige regler på nationalt plan, hvilket kan forårsage konkurrenceforvridninger som følge af forskelle i investeringsbeskyttelsesstandarder. Divergerende krav vedrørende porteføljesammensætning, diversificering og investerbare aktiver, navnlig investering i råvarer, skaber hindringer for markedsføring på tværs af grænserne af fonde, der fokuserer på unoterede virksomheder og reale aktiver, fordi investorerne ikke uden besvær kan sammenligne de forskellige investeringsforslag, de står over for. Endvidere medfører divergerende nationale krav forskellige investorbeskyttelsesniveauer. Desuden fører forskelligartede nationale krav vedrørende investeringsteknik, f.eks. grænser for låntagning, anvendelse af derivater, regler for shortselling og værdipapirfinansieringstransaktioner, til diskrepanser i investorbeskyttelsesniveauerne. Dertil kommer, at forskelligartede krav vedrørende indløsning og/eller ihændehaverperioder hindrer salg på tværs af grænserne af fonde, der investerer i unoterede aktiver. Sådanne forskelle kan i kraft af den øgede retlig usikkerhed, de medfører , undergrave investorernes tillid, når de overvejer at investere i sådanne fonde, og gøre det vanskeligere for dem at vælge effektivt mellem diverse muligheder for langsigtet investering. Derfor bør medlemsstaterne ikke kunne indføre yderligere krav på det område, der er omfattet af denne forordning, og retsgrundlaget for denne forordning bør være traktatens artikel 114 som fortolket i Den Europæiske Unions Domstols faste praksis.

(7) Det er nødvendigt med ensartede regler i Unionen for at sikre, at ELTIF'er har en sammenhængende og stabil produktprofil ▌i hele Unionen. For at sikre, at det indre marked fungerer på tilfredsstillende vis, og et højt niveau af investorbeskyttelse er det nødvendigt at fastlægge ensartede regler om ELTIF'ers drift, navnlig ELTIF'ers porteføljesammensætning og de investeringsinstrumenter, de har tilladelse til at anvende for at opnå eksponering for langsigtede aktiver såsom egenkapital- eller gældsinstrumenter udstedt af noterede SMV'er og af unoterede selskaber og reale aktiver. Det er endvidere nødvendigt med ensartede regler om ELTIF'ers porteføljesammensætning for at sikre, at ELTIF'er, der tager sigte på at generere et løbende udbytte, til stadighed har en diversificeret portefølje af investeringsaktiver, der er egnet til at opretholde det løbende cashflow. Der er desuden behov for en samordning af skatteordningerne i medlemsstaterne for at sikre lige konkurrencevilkår med hensyn til tiltrækning af investorer, ligesom det er nødvendig at sikre konvergens mellem de nationale politikker for at skabe ensartede forhold med hensyn til investeringsklima og dermed rette op på skævhederne mellem medlemsstaterne.

(8) Det er af afgørende betydning at sikre, at de nærmere bestemmelser om ELTIF'ernes drift, navnlig om ELTIF'ernes porteføljesammensætninger og de investeringsinstrumenter, de kan anvende, finder direkte anvendelse på ELTIF-forvalterne, og derfor er det nødvendigt, at disse nye regler vedtages i form af en forordning. Det sikrer endvidere ensartede betingelser for brug af betegnelsen ELTIF ved at forhindre forskellige nationale krav. ELTIF-forvaltere bør følge samme regler i hele Unionen for dermed også at styrke investorernes tillid til ELTIF'er og sikre, at betegnelsens troværdighed kan bevares. Ved at vedtage ensartede regler begrænser man samtidig kompleksiteten i de reguleringsmæssige krav, der gælder for ELTIF'er. Sådanne ensartede regler vil desuden reducere forvalternes udgifter til at overholde divergerende nationale regler for fonde, der investerer i noterede SMV'er og unoterede langsigtede aktiver og sammenlignelige realaktivklasser. Det gælder især forvaltere, der ønsker at tilvejebringe kapital på tværs af grænserne. Det bidrager også til at fjerne konkurrenceforvridninger.

(9) De nye regler om ELTIF'er hænger nøje sammen med Europa-Parlamentets og Rådets direktiv 2011/61/EU (5), idet nævnte direktiv udgør den retlige ramme for forvaltning og markedsføring af alternative investeringsfonde (AIF'er) i Unionen. ELTIF'er er pr. definition EU-AIF'er, der forvaltes af forvaltere af alternative investeringsfonde (FAIF'er), der har erhvervet tilladelse i henhold til direktiv 2011/61/EU.

(10) Medens der i direktiv 2011/61/EU også er fastsat bestemmelser om en trinvis indførelse af en tredjelandsordning for ikke-EU-FAIF'er og ikke-EU-AIF'er, har de nye regler for ELTIF'er et mere begrænset anvendelsesområde, der fokuserer på de nye langsigtede investeringsprodukters europæiske dimension. Følgelig bør kun en EU-AIF som defineret i direktiv 2011/61/EU, have mulighed for at blive en godkendt ELTIF, og kun hvis den forvaltes af en EU-FAIF, der har erhvervet tilladelse i henhold til direktiv 2011/61/EU. Investorer fra tredjelande bør imidlertid også tilskyndes til at investere i ELTIF'er på grund af den værdifulde kapital, som de kan tilføre projekter i Unionen.

(11) De nye regler for ELTIF'er bør bygge på de gældende retlige rammer, der er fastlagt ved direktiv 2011/61/EU og de retsakter, der er vedtaget med henblik på dets gennemførelse. Produktreglerne vedrørende ELTIF'er bør derfor anvendes som supplement til reglerne i den gældende EU-lovgivning. Forvaltnings- og markedsføringsreglerne i direktiv 2011/61/EU bør således gælde for ELTIF'er. På samme måde bør reglerne om grænseoverskridende levering af tjenesteydelser og etableringsret i direktiv 2011/61/EU tilsvarende gælde for ELTIF'ers grænseoverskridende aktiviteter. Disse regler bør suppleres med markedsføringsregler, der specifikt vedrører grænseoverskridende markedsføring af ELTIF'er til såvel professionelle investorer som detailinvestorer i hele Unionen.

(12) Der bør gælde ensartede regler for alle de EU-AIF'er, der ønsker at markedsføre sig som ELTIF'er. EU-AIF'er, der ikke ønsker at markedsføre sig som ELTIF'er, bør ikke være bundet af disse regler, hvorved de samtidig giver afkald på at udnytte de deraf følgende fordele. Hverken institutter for kollektiv investering i værdipapirer (investeringsinstitutter) eller ikke-EU-AIF'er kan få tilladelse til at markedsføre sig som ELTIF'er.

(13) For at sikre, at ELTIF'erne er i overensstemmelse med de harmoniserede regler om sådanne fondes aktiviteter, er det nødvendigt at kræve, at de godkendes af kompetente myndigheder. De harmoniserede procedurer for tilladelse til og tilsyn med FAIF'er, jf. direktiv 2011/61/EU, bør derfor suppleres med en særlig godkendelsesprocedure for ELTIF'er. Der bør fastsættes procedurer for at sikre, at kun EU-FAIF'er, der har erhvervet tilladelse i henhold til direktiv 2011/61/EU, og som er i stand til at forvalte en ELTIF, må forvalte ELTIF'er. Der træffes alle fornødne skridt til at sikre, at ELTIF'en kan overholde de harmoniserede regler for sådanne fondes aktiviteter.

(14) Da EU-AIF'er kan have forskellige retlige former, der ikke nødvendigvis giver dem status som juridisk person, bør bestemmelser om, at ELTIF'er skal handle, forstås sådan, at de vedrører forvalteren af ELTIF'en i tilfælde, hvor ELTIF'en er oprettet som en EU-AIF, der ikke selv kan handle, fordi den ikke har status som juridisk person.

(15) For at sikre, at ELTIF'er fokuserer på langsigtede investeringer og bidrager til at finansiere en holdbar vækst i EU's økonomi , bør det i reglerne om ELTIF'ers portefølje klart defineres, hvilke kategorier af aktiver der er investerbare for ELTIF'er, og på hvilke betingelser de er investerbare. En ELTIF bør investere mindst 70 % af sin kapital i investerbare aktiver og mindst 60 % af sin kapital i værdipapirer udstedt af en kvalificeret porteføljevirksomhed, som er etableret i Unionen . For at sikre ELTIF'ers integritet bør det også forbydes ELTIF'er at indgå bestemte finansielle transaktioner, der vil kunne udgøre en risiko for deres investeringsstrategi og -mål ved at skabe ekstra risici, der er forskellige fra dem, der kan forventes i forbindelse med en fond, der tager sigte på langsigtede investeringer. For at sikre et klart fokus på langsigtede investeringer, hvilket kan være nyttigt for detailinvestorer, der ikke er vant til mindre konventionelle investeringsstrategier, bør det kun være tilladt for en ELTIF at investere i finansielle derivater, hvis det sker for at afdække risici knyttet til dens egne investeringer . Som følge af den likvide karakter af råvarer og finansielle derivater, der giver en indirekte eksponering for dem, forudsætter investeringer i råvarer ikke et langsigtet investorengagement, og de bør derfor udelukkes. Dette gælder ikke for investeringer i infrastruktur eller selskaber, der omfatter råvarer, eller hvis præstationer indirekte hænger sammen med råvarers præstationer, f.eks. landbrugsbedrifter, når det drejer sig om landbrugsprodukter, eller kraftværker, når det drejer sig om energiprodukter.

(15a) For at ELTIF skal kunne bidrage effektivt til en bæredygtig, intelligent og inklusiv vækst i Unionen, bør hver ELTIF tage hensyn til de sociale virkninger af investerbare aktiver, herunder deres miljømæssige, sociale og forvaltningsmæssige kendetegn. Navnlig bør ELTIF-forvalteren overveje, om det udvalgte aktiv bidrager til at nå målene i den europæiske vækstmodel, dvs. forbedring af sociale infrastrukturer, bæredygtig mobilitet, vedvarende energiproduktion og -distribution, energieffektivitetsprocesser samt virksomheder, som arbejder inden for sektorer, der fremmer miljømæssige og sociale løsninger, eller som har et højt innovativt potentiale.

(16) Definitionen af, hvad der udgør en langsigtet investering, er bred. Investerbare aktiver forudsætter ikke nødvendigvis lange ihændehaverperioder for ELTIF-forvalteren, men de er generelt illikvide, forudsætter engagementer i et vist tidsrum og har en langsigtet økonomisk profil. Investerbare aktiver er ikke-omsættelige værdipapirer, og de har derfor ikke adgang til sekundære markeders likviditet. De forudsætter ofte engagementer med fast løbetid, hvilket begrænser deres omsættelighed. Da noterede SMV'er imidlertid kan have problemer med likviditet og adgang til det sekundære marked, bør egenkapital- eller gældsinstrumenter udstedt af noterede SMV'er medtages blandt de aktiver, ELTIF'er kan investere i, eftersom de har behov for at opretholde en stabil aktionærstruktur. Investerbare aktiver kan således være omsættelige værdipapirer, og de kan derfor have adgang til sekundære markeders likviditet. ELTIF-relevante investeringers økonomiske cyklus er primært af langsigtet karakter som følge af de omfattende kapitalbindinger og den lange varighed, der kræves for at generere afkast. Deraf følger, at sådanne aktiver ikke passer til investeringer med indløsningsret bortset fra i specifikke tilfælde og under visse betingelser .

(17) En ELTIF bør have lov til at investere i andre aktiver end investerbare aktiver, afhængigt af hvad der er nødvendigt for effektivt at forvalte dens cashflow, men kun i det omfang det er i tråd med ELTIF'ens langsigtede investeringsstrategi.

(18) Begrebet »investerbare aktiver« skal omfatte kapitalinteresser som f.eks. egenkapital- eller kvasi-egenkapitalinstrumenter, gældsinstrumenter i kvalificerede porteføljevirksomheder og lån til dem. De bør endvidere omfatte kapitalinteresser i andre fonde, der tager sigte på aktiver som f.eks. unoterede virksomheder, som udsteder egenkapital- eller gældsinstrumenter, der ikke altid er nogen umiddelbart identificerbar køber til. Direkte besiddelse af reale aktiver bør — medmindre de er securitiserede — også udgøre en klasse af investerbare aktiver under strenge betingelser med hensyn til deres anskaffelsesværdi og cashflowprofil .

(19) Begrebet »kvasi-egenkapitalinstrumenter« skal omfatte en type af finansieringsinstrumenter, som er en kombination af egenkapital og gæld, hvis afkast hænger sammen med den kvalificerede porteføljevirksomheds overskud eller tab, og hvor der ikke er fuld sikkerhed for tilbagebetaling af instrumentet i tilfælde af misligholdelse. Sådanne instrumenter omfatter en lang række finansieringsinstrumenter, som f.eks. underordnede lån, passive kapitalandele, lån med deltagerrettigheder, rettigheder til profitandele, konvertible obligationer og obligationer med warrant.

(20) For at afspejle eksisterende forretningspraksis bør en ELTIF have tilladelse til at købe eksisterende kapitalandele i en kvalificeret porteføljevirksomhed fra den pågældende virksomheds eksisterende kapitalejere. For at sikre så vidtfavnend6e muligheder som muligt for kapitaltilvejebringelse bør også investeringer i andre ELTIF'er tillades. For at forebygge udvanding af investeringerne i kvalificerede porteføljevirksomheder bør det kun være tilladt for ELTIF'er at investere i andre ELTIF'er, hvis sidstnævnte ELTIF'er ikke selv har investeret mere end 10 % af deres kapital i andre ELTIF'er.

(21) Det er nødvendigt at anvende finansielle virksomheder for at markedsføre ELTIF'er effektivt over for investorer og for at samle og organisere forskellige investorers bidrag, herunder investeringer af offentlig karakter, i infrastrukturprojekter Det bør derfor være tilladt for ELTIF'er at investere i investerbare aktiver ved hjælp af finansielle virksomheder, når blot sådanne virksomheder udelukkende beskæftiger sig med finansiering af langsigtede projekter og SMV'ers vækst .

(22) ▌Kvalificerede porteføljevirksomheder bør omfatte infrastrukturprojekter, investeringer i unoterede ▌selskaber og noterede vækstorienterede SMV'er , som kan være egnede med henblik på langsigtede investeringer

(23) På grund af infrastrukturprojekters størrelse forudsætter de store mængder kapital, som skal forblive investeret i lange tidsrum. Sådanne infrastrukturprojekter bør omfatte offentlig bygningsinfrastruktur, f.eks. skoler, hospitaler eller fængsler, social infrastruktur, f.eks. sociale boliger, transportinfrastruktur, f.eks. veje, massetransitsystemer og lufthavne, energiinfrastruktur, f.eks. energinet, projekter vedrørende tilpasning til og afbødning af klimaændringer, kraftværker og rørledninger, vandforvaltningsinfrastruktur, f.eks. vandforsyningssystemer, kloakker og kunstvandingssystemer, kommunikationsinfrastruktur, f.eks. netværk, og affaldsforvaltningsinfrastruktur, f.eks. genvindings- og indsamlingssystemer.

(24) Unoterede virksomheder kan have svært ved at få adgang til kapitalmarkeder og finansiere yderligere vækst og ekspansion. Typiske metoder til at tilvejebringe kapital er privat finansiering via egenkapitalandele eller lån. Eftersom sådanne instrumenter i sagens natur er langsigtede investeringer, kræver de tålmodig kapital, som ELTIF'er kan tilvejebringe. Desuden oplever SMV'er ofte betydelige vanskeligheder med at opnå langfristet finansiering, og ELTIF'er kan udgøre en værdifuld alternativ finansieringskilde.

(25) Investeringer i infrastruktur forudsætter tålmodig kapital, fordi der ikke findes likvide sekundære markeder. Investeringsfonde udgør en væsentlig finansieringskilde for aktiver, der kræver store kapitaludgifter. For sådanne aktiver er det ofte nødvendigt at samle kapital i puljer for at opnå det ønskede finansieringsniveau. Sådanne investeringer forudsætter lange tidsrum som følge af den normalt lange økonomiske cyklus, de pågældende aktiver er forbundet med. Det tager normalt adskillige år at afskrive en investering i store reale aktiver. For at lette udviklingen af sådanne store aktiver bør ELTIF'er kunne investere direkte i infrastruktur med en værdi på over 10 mio. EUR, som giver forudsigelige og tilbagevendende cashflows gennem hele sin levetid . ▌Det er derfor nødvendigt at behandle direkte investeringer i infrastruktur på samme måde som investeringer i kvalificerede porteføljevirksomheder.

(26) Hvis forvalteren besidder en andel i en porteføljevirksomhed, er der risiko for, at forvalteren prioriterer virksomhedens interesser højere end investorernes interesser i fonden. For at undgå sådanne interessekonflikter og sikre sund virksomhedsledelse bør en ELTIF udelukkende investere i aktiver uden forbindelse til forvalteren, med mindre den investerer i andele eller kapitalandele af aktiver, som forvaltes af ELTIF-forvalteren, og som er investerbare i henhold til denne forordning .

(27) For at give ELTIF-forvalterne en vis fleksibilitet med hensyn til deres fondes investeringer bør handel med andre aktiver end langsigtede investeringer tillades, dog højst 30 % af deres kapital.

(28) For at sætte grænser for ELTIF'ers risikotagning er det væsentligt at begrænse modpartsrisikoen ved at fastsætte klare diversificeringskrav for ELTIF'ers portefølje. Alle OTC-derivater bør være omfattet af Europa-Parlamentets og Rådets forordning (EU) nr. 648/2012 (6).

(29) For at forebygge, at en investerende ELTIF udøver en væsentlig indflydelse på ledelsen af en anden ELTIF, er det nødvendigt at undgå, at en ELTIF i for høj grad koncentrerer sine investeringer.

(30) For at give ELTIF-forvaltere mulighed for at tilvejebringe yderligere kapital i fondens levetid, bør det være tilladt for dem at låne kontanter, dog højst 40 % af fondens kapital. Dette bør anvendes til at give investorerne ekstra afkast. For at eliminere risikoen for valutamismatch bør ELTIF'en kun låne i den valuta, forvalteren forventer at erhverve aktivet i.

(31) På grund af ELTIF-investeringers langsigtede og illikvide karakter bør forvalterne have tilstrækkelig tid til at anvende investeringsgrænserne Ved fastlæggelsen af tidsfristen for anvendelsen af disse grænser, bør der tages højde for investeringernes særlige forhold og kendetegn, men fristen bør højst udgøre fem år.

(31a) Under særlige omstændigheder, som skal være angivet i vedtægterne, bør en ELTIF's levetid kunne forlænges eller forkortes for at skabe mere fleksibilitet, f.eks. i tilfælde hvor projekter afsluttes senere eller tidligere end beregnet, med henblik på at bringe den i overensstemmelse med dens langsigtede investeringsstrategi.

(31b) Den Europæiske Investeringsbank (EIB), som har ekspertise i at finansiere EU-infrastruktur, og andre tilsvarende nationale institutioner bør samarbejde aktivt med ELTIF-forvalterne og investorerne, især detailinvestorer, som kan mangle den relevante erfaring. Desuden bør EIB's initiativ med projektobligationer og andre tilsvarende aktiviteter, f.eks. Connecting Europe-faciliteten, knyttes direkte til ELTIF med EIB som den part, der bærer risici og stiller sikkerhed, for at begrænse risikoen ved denne type investeringer og tilskynde investorerne til at have tillid til ELTIF som et sikkert investeringsinstrument.

(32) ▌Intet bør være til hinder for, at en ELTIF forsøger at få andele eller kapitalandele optaget på et reguleret marked som defineret i artikel 4, nr. 21), i Europa-Parlamentets og Rådets direktiv 2014/…/EU (7) (nyt MIFID) , i en multilateral handelsfacilitet som defineret i artikel 4, nr. 22), i direktiv 2014/…/EU (nyt MIFID), eller i en organiseret handelsfacilitet som defineret i artikel 4, nr. 23), i direktiv 2014/…/EU (nyt MIFID), hvorved investorer får mulighed for at sælge deres andele eller kapitalandele før udløbet af ELTIF'ens levetid. En ELTIF's regler eller vedtægter bør derfor ikke være til hinder for, at andele eller kapitalandele optages eller handles på regulerede markeder, og de bør heller ikke være til hinder for, at investorer frit kan overdrage deres andele eller kapitalandele til tredjeparter, der ønsker at købe de pågældende andele eller kapitalandele. De hidtidige erfaringer på nationale markeder har imidlertid vist, at handel på sekundære markeder kan fungere på nogle markeder, mens denne mulighed på andre markeder kan medføre høje præmier eller betydelige rabatter på de andele eller kapitalandele af ELTIF'er, som optages eller handles på regulerede markeder, hvilket i praksis hindrer investorerne i at bruge dette alternativ. Denne mulighed er derfor muligvis ikke tilstrækkelig til at erstatte metoden med mere regulære indløsninger.

(33) For at investorerne effektivt kan indløse deres andele eller kapitalandele ved udløbet af ELTIF'ens levetid, bør forvalteren i god tid begynde at sælge ELTIF'ens aktivportefølje for at sikre, at værdien realiseres korrekt. Ved fastlæggelsen af en ordentlig tidsplan for afvikling af investeringerne bør ELTIF-forvalteren tage højde for investeringernes forskellige modenhedsprofil og det tidsrum, der skal til for at finde en køber af de aktiver, som ELTIF'en har investeret i. Da det i praksis er umuligt at fastholde investeringsgrænserne i afviklingsperioden, bør de ikke længere gælde, når afviklingsperioden begynder.

(34) Det kan forekomme, at de aktiver, en ELTIF har investeret i, optages til notering på et reguleret marked i fondens levetid. I så fald er det pågældende aktiv ikke længere i overensstemmelse med denne forordnings krav om, at aktiver skal være unoterede. For at give forvalterne mulighed for at afvikle investeringer i et sådant aktiv på en ordentlig måde kan aktivet medregnes i beregningen af 70 %-grænsen for investerbare aktiver i højst tre år.

(35) På grund af ELTIF'ers særlige kendetegn og målgruppen af detailinvestorer og professionelle investorer er det vigtigt, at der fastlægges robuste gennemsigtighedskrav, der kan sætte potentielle investorer i stand til at danne sig et pålideligt skøn og have fuldt kendskab til de tilhørende risici. Ud over gennemsigtighedskravene, jf. direktiv 2011/61/EU, bør ELTIF'er offentliggøre et prospekt med et obligatorisk indhold, der omfatter alle oplysninger, som institutter for kollektiv investering af den lukkede type skal give, jf. Europa-Parlamentets og Rådets direktiv 2003/71/EF (8) og Kommissionens forordning (EF) nr. 809/2004 (9). Ved markedsføring af en ELTIF til detailinvestorer bør det være obligatorisk at offentliggøre et dokument med central information, jf. Europa-Parlamentets og Rådets forordning nr. …/… (10) [PRIPS]. Endvidere bør alle markedsføringsdokumenter udtrykkeligt henlede opmærksomheden på ELTIF'ens risikoprofil og angive enhver deltagelse i instrumenter, der involverer EU-budgetmidler .

(36) Eftersom ELTIF'er som målgruppe har såvel professionelle investorer som detailinvestorer i hele Unionen, er det nødvendigt, at markedsføringskravene i direktiv 2011/61/EU suppleres med visse krav for at sikre et passende niveau af investorbeskyttelse , navnlig for detailinvestorer . Der bør oprettes faciliteter, som muliggør tegning, udbetaling til deltagere, tilbagekøb eller indløsning af andele eller kapitaldele samt tilrådighedsstillelse af de oplysninger, som ELTIF'en og dens forvaltere er forpligtet til at tilvejebringe. For at sikre, at detailinvestorer ikke stilles ringere i forhold til erfarne professionelle investorer, skal der desuden etableres visse værn, når ELTIF'er markedsføres til detailinvestorer.

(37) ELTIF'ens kompetente myndighed bør løbende kontrollere, om ELTIF'en er i stand til at opfylde kravene i denne forordning. Da de kompetente myndigheder allerede har vide beføjelser i henhold til direktiv 2011/61/EU, er det nødvendigt, at disse beføjelser udvides, således at de også kan udøves med hensyn til de nye fælles regler for ELTIF'er.

(38) ESMA bør kunne udøve alle de beføjelser, der er tillagt ESMA i henhold til direktiv 2011/61/EU, med hensyn til denne forordning og tildeles alle nødvendige ressourcer til dette formål, navnlig menneskelige ressourcer.

(39) Den Europæiske Tilsynsmyndighed (Den Europæiske Værdipapir- og Markedstilsynsmyndighed) (ESMA), der er oprettet ved Europa-Parlamentets og Rådets forordning (EU) nr. 1095/2010 (11), bør spille en central rolle ved anvendelsen af reglerne om ELTIF'er ved at sikre, at EU-bestemmelserne anvendes konsekvent af de nationale kompetente myndigheder. Da ESMA er i besiddelse af højtspecialiseret viden om værdipapirer og værdipapirmarkeder, er det rationelt og hensigtsmæssigt, at den udarbejder udkast til reguleringsmæssige tekniske standarder, der skal forelægges for Kommissionen, i de tilfælde, der ikke kræver politikvalg, vedrørende de forhold, under hvilke en ELTIF's levetid er tilstrækkelig lang til at dække livscyklussen for hvert af ELTIF'ens individuelle aktiver, vedrørende elementerne i en korrekt afhændelse af ELTIF-aktiver, vedrørende definitioner, beregningsmetodologier og form for angivelse af oplysninger om omkostninger samt vedrørende kendetegnene ved de faciliteter, ELTIF'erne skal etablere i hver enkelt medlemsstat, hvor de agter at markedsføre andele eller kapitalandele.

(39a) Skatteincitamenter på nationalt plan i forbindelse med langfristede investeringer gennem ELTIF'er kan spille en vigtig rolle i tiltrækningen af de på nuværende tidspunkt tilgængelige ressourcer til finansiering af langsigtede projekter i Unionen med særligt fokus på projekter, som er til gavn for samfundet og miljøet. Det bør derfor overvejes, om projektobligationer også bør betragtes som investerbare aktiver med henblik på at opnå stordriftsfordele og fremme synergien mellem Unionens investeringsinstrumenter. Medlemsstater, som lider under konsekvenserne af finanspolitiske tilpasninger, opfordres til at stille statsgarantier og indføre skattefordele i form af skattefradrag for investorer, som investerer i ELTIF'er. Medlemsstaterne bør træffe alle nødvendige lovgivningsmæssige og institutionelle foranstaltninger til at sikre, at denne forordning gennemføres.

(39b) Medlemsstaterne har sammen med de regionale og lokale myndigheder et væsentligt ansvar for, at ELTIF'er fremmes og markedsføres effektivt over for investorer, og at borgerne og forbrugerne modtager specifik information om fordelene ved denne nye ramme.

(39c) Der er afgørende, at en række halvprofessionelle investorer i Unionen såsom mellemstore pensionskasser, forsikringsselskaber, kommuner, kirkesamfund, velgørende organisationer og fonde, som kan råde over tilstrækkelig kapital og en vis ekspertise, tilskyndes til et investere i ELTIF'er.

(40) De nye ensartede regler om ELTIF'er bør være i overensstemmelse med bestemmelserne i Europa-Parlamentets og Rådets direktiv 95/46/EF (12) og med Europa-Parlamentets og Rådets forordning (EF) nr. 45/2001 (13).

(40a) En ELTIF bør ikke investere i et investeringsbart aktiv, som ELTIF-forvalteren har eller erhverver en direkte eller indirekte interesse i på anden måde end ved at besidde andele eller kapitalandele i den ELTIF, som forvaltes. Der bør endvidere stilles garantier med henblik på at forebygge fremgangsmåder, som kan fordreje konkurrencen eller skabe hindringer for adgang.

(41) Målene for denne forordning, nemlig at sikre ensartede krav til ELTIF'ers investeringer og driftsbetingelser i hele Unionen, samtidig med at der fuldt ud tages hensyn til behovet for at skabe en balance mellem ELTIF'ers sikkerhed og pålidelighed og velfungerende markeder for langsigtede investeringer og omkostningerne for de forskellige berørte parter, kan ikke i tilstrækkelig grad opfyldes af medlemsstaterne og kan derfor på grund af omfanget og virkningerne bedre nås på EU-plan; Unionen kan derfor træffe foranstaltninger i overensstemmelse med nærhedsprincippet, jf. traktatens artikel 5. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå disse mål.

(42) I disse nye ensartede regler om ELTIF'er overholdes de grundlæggende rettigheder og de principper, som bl.a. Den Europæiske Unions charter om grundlæggende rettigheder anerkender som EU-rettens almindelige principper, navnlig for så vidt angår adgang til ydelser af almen økonomisk interesse , forbrugerbeskyttelse, friheden til at oprette og drive egen virksomhed, retten til adgang til retsmidler og til en upartisk domstol og beskyttelse af personoplysninger. De nye ensartede regler om ELTIF'er bør anvendes i overensstemmelse med disse rettigheder og principper –

VEDTAGET DENNE FORORDNING:

Kapitel I

Generelle bestemmelser

Artikel 1

Genstand og formål

1. Med denne forordning indføres der ensartede bestemmelser om godkendelse, investeringspolitik og driftsbetingelser for EU-baserede alternative investeringsfonde (AIF'er) eller AIF-afdelinger , der markedsføres i Unionen som europæiske langsigtede investeringsfonde (ELTIF'er). [Ændring 2]

1a. Formålet med dette direktiv er at rejse og kanalisere kapital til realøkonomien i overensstemmelse med målsætningen om intelligent, bæredygtig og inklusiv vækst.

2. Medlemsstaterne må ikke indføre yderligere krav på det område, der er omfattet af denne forordning.

Artikel 2

Definitioner

I denne forordning forstås ved:

1) «»kapital«: den samlede indbetalte kapital og ikke-indkaldte forpligtede kapital, beregnet på grundlag af de investerbare beløb med fradrag af alle gebyrer og omkostninger, som direkte eller indirekte afholdes af investorerne

1a) »detailinvestor«: en investor, som ikke er professional kunde, jf. afsnit I i bilag II til direktiv … /…/EU [nyt Mifid]

1b) »professionel investor«: en investor, som er professionel kunde, jf. afsnit I i bilag II til direktiv …/…/EU [nyt Mifid], eller som efter anmodning kan behandles som professionel kunde i henhold til nævnte direktiv

1c) »halvprofessionel investor«: en investor, som forpligter sig til at investere mindst 100 000 EUR og som i et andet dokument end den kontrakt, der skal indgås om investeringsforpligtelsen, skriftligt erklærer at være bekendt med de risici, der er forbundet med den påtænkte forpligtelse eller investering

2) »egenkapital«: ejerskabsinteresse i en virksomhed, dvs. aktier eller andre former for andele i den kvalificerede porteføljevirksomheds kapital, udstedt til dens investorer

3) »kvasi-egenkapital«: alle finansielle instrumenter, hvor afkastet hænger sammen med den kvalificerede porteføljevirksomheds overskud eller tab, og hvor der ikke er fuld sikkerhed for tilbagebetaling af instrumentet i tilfælde af misligholdelse

4) »finansiel virksomhed«: et af følgende selskaber: a) et kreditinstitut som defineret i artikel 4, stk. 1, nr. 1), i Europa-Parlamentets og Rådets forordning (EU) nr. 575/2013 (14) b) et investeringsselskab som defineret i artikel 4, stk. 1, nr. 2), i forordning (EU) nr. 575/2013 c) et forsikringsselskab som defineret i artikel 13, nr. 1), i Europa-Parlamentets og Rådets direktiv 2009/138/EF (15) d) et finansielt holdingselskab som defineret i artikel 4, stk. 1, nr. 20), i forordning (EU) nr. 575/2013 e) et blandet holdingselskab som defineret i artikel 4, stk. 1, nr. 22), i forordning (EU) nr. 575/2013

4a) »professionel ELTIF«: en ELTIF, som kun henvender sig til professionelle og halvprofessionelle investorer

4b) »EU-AIF«: en EU-AIF som defineret i artikel 4, stk. 1, litra k, i direktiv 2011/61/EU

4c) »EU-FAIF«: en EU-FAIF som defineret i artikel 4, stk. 1 litra l, i direktiv 2011/61/EU;

5) »ELTIF'ens kompetente myndighed«: den kompetente myndighed i EU-AIF'ens hjemland som defineret i artikel 4, stk. 1, litra p), i direktiv 2011/61/EU

6) »ELTIF'ens hjemland«: den medlemsstat, hvor ELTIF'en er godkendt »ELTIF-forvalterens kompetente myndighed«: den kompetente myndighed i EU-FAIF'ens hjemland som defineret i artikel 4, stk. 1, litra q), i direktiv 2011/61/EU

6a) »genkøbsaftale«: en aftale, hvorved en part overdrager værdipapirer eller hertil knyttede rettigheder til en modpart og samtidig forpligter sig til at købe dem tilbage til en nærmere angiven pris på et senere tidspunkt, der er nærmere angivet, eller som skal angives nærmere

6b) »short selling«: udækket salg af aktiver

6c) »detail-ELTIF«: en ELTIF, hvis investorer omfatter detailinvestorer

6d) »udlån af værdipapirer« og »indlån af værdipapirer«: en transaktion, hvorved et institut eller dets modpart overdrager værdipapirer under betingelse af, at låntageren vil tilbagelevere værdipapirer af samme type på et senere tidspunkt, eller når overdrageren anmoder herom, således at transaktionen udgør »udlån af værdipapirer« for den part, der overdrager værdipapirerne, og »indlån af værdipapirer« for den part, de overdrages til

6e) »infrastruktur«: grundlæggende fysiske og immaterielle organisationsstrukturer og faciliteter, som er nødvendige for et selskabs eller foretagendes funktion.

Artikel 3

Godkendelse og anvendelse af betegnelsen

1. Kun EU-AIF'er kan ansøge om og opnå godkendelse som ELTIF'er

2. En ELTIF kan ▌ markedsføres i hele Unionen og i enhver medlemsstat , hvis den er godkendt i overensstemmelse med denne forordning.

Godkendelsen som ELTIF gælder i alle medlemsstater.

3. Et institut for kollektiv investering må kun anvende betegnelsen »ELTIF« eller » europæisk langsigtet investeringsfond« i tilknytning til sig selv eller de andele eller kapitalandele, det udsteder, hvis investeringsinstituttet er godkendt i overensstemmelse med denne forordning.

4. ELTIF'ens kompetente myndighed underretter i fortrolighed kvartalsvis ESMA om, hvilke godkendelser der er givet eller trukket tilbage i henhold til denne forordning og fremlægger alle nødvendige oplysninger om ELTIF'ens virksomhed med henblik på at sikre overholdelsen af bestemmelserne i denne forordning .

ESMA fører et centralt offentligt register over alle ELTIF'er, som er godkendt i henhold til denne forordning, deres forvalter, oplysningerne i henhold til artikel 4, og deres kompetente myndighed. Registeret skal være tilgængeligt i elektronisk form.

Artikel 4

Ansøgning om godkendelse som ELTIF

1. En EU AIF skal ansøge om godkendelse som ELTIF til sin kompetente myndighed

Ansøgningen om godkendelse som ELTIF skal indeholde følgende:

a) fondsbestemmelserne eller vedtægterne

b) oplysninger om den foreslåede forvalters identitet, nuværende og tidligere beskæftigelse med fondsforvaltning og relevant erfaring med hensyn til langsigtede investeringer

c) oplysninger om depositarens identitet

d) en beskrivelse af de oplysninger, der skal være tilgængelige for investorerne

da) for så vidt angår detail-ELTIF'er, en redegørelse for eksisterende procedurer og ordninger for behandling af detailinvestorers klager

e) andre oplysninger eller anden dokumentation, som ELTIF'ens kompetente myndighed kræver for at kunne kontrollere, om kravene i denne forordning er opfyldt.

2. En EU-FAIF , som har fået meddelt tilladelse i henhold til direktiv 2011/61/EU, er berettiget til at forvalte en ELTIF og skal indgive en forenklet ansøgning til ELTIF'ens kompetente myndighed om godkendelse som forvalter af en ELTIF , som har indgivet ansøgning om godkendelse i henhold til stk. 1. En sådan ansøgning om godkendelse skal henvise til ansøgningen (inklusive den fremsendte dokumentation) og tilladelsen i henhold til direktiv 2011/61/EU.

▌

3. ELTIF'en og EU-FAIF'en skal inden for en frist på to måneder efter datoen for indgivelse af en komplet ansøgning have meddelelse om, hvorvidt de har opnået godkendelse som henholdsvis ELTIF og forvalter af samme.

4. ELTIF'ens kompetente myndighed underrettes omgående om eventuelle efterfølgende ændringer i den dokumentation, der er nævnt i stk. 1 ▌.

Artikel 5

Betingelser for godkendelse

1. En ansøgende ELTIF godkendes kun, hvis dens kompetente myndighed:

a) finder det godtgjort, at den ansøgende ELTIF er i stand til at opfylde alle kravene i denne forordning, og har godkendt fondsbestemmelserne eller vedtægterne og valget af depositar

b) har godkendt ansøgningen fra en EU-FAIF, som har fået meddelt tilladelse i henhold til direktiv 2011/61/EU til at forvalte ELTIF'en ▌

ba) finder det godtgjort, at den foreslåede ELTIF-forvalter eller en person, som udøver en forvaltningsfunktion hos den foreslåede forvalter, ikke tidligere er pålagt sanktioner for overtrædelser af national lovgivning eller EU-lovgivning vedrørende fondsforvaltning.

1a. Den kompetente myndighed afgiver svar til den ansøgende ELTIF inden for en frist på [to] måned.

2. ELTIF'ens kompetente myndighed kan kun afvise EU-FAIF'ens ansøgning om at forvalte ELTIF'en, hvis:

a) EU-FAIF'en ikke overholder denne forordning

b) EU-FAIF'en ikke overholder direktiv 2011/61/EU som fastslået i samarbejde med ELTIF-forvalterens kompetente myndighed i overensstemmelse med denne forordning og med de mekanismer for tilsynssamarbejde, der er fastsat i direktiv 2011/61/EU

c) EU-FAIF'en ikke har fået meddelt tilladelse af sin kompetente myndighed til at forvalte AIF'er, herunder fonde af den type, der er omfattet af denne forordning, som fastslået i samarbejde med ELTIF-forvalterens kompetente myndighed i overensstemmelse med denne forordning

d) EU-FAIF'en ikke har forelagt den dokumentation, der er nævnt i artikel 4, stk. 2, herunder eventuelle præciseringer eller oplysninger, der er anmodet om .

Før en ansøgning afvises, skal ELTIF'ens kompetente myndighed høre EU-FAIF'ens kompetente myndighed.

3. Den kompetente myndighed undlader at give godkendelse som ELTIF, hvis den ansøgende ELTIF retligt er forhindret i at markedsføre sine andele eller kapitalandele i sit hjemland. Den kompetente myndighed skal meddele den ansøgende ELTIF grunden til afslaget på godkendelse. Afslaget er gældende i samtlige medlemsstater.

4. Godkendelsen som ELTIF er ikke betinget af, at ELTIF'en forvaltes af en EU-FAIF, der har fået meddelt tilladelse i ELTIF'ens hjemland, eller at EU-FAIF'en har eller delegerer aktiviteter i ELTIF'ens hjemland.

Artikel 6

Gældende regler og ansvar

1. En ELTIF skal til enhver tid opfylde bestemmelserne i denne forordning.

2. En ELTIF og en ELTIF-forvalter skal til enhver tid opfylde kravene i direktiv 2011/61/EU.

3. ELTIF-forvalteren er ansvarlig for at sikre, at bestemmelserne i denne forordning overholdes. ELTIF-forvalteren hæfter for skade eller tab, der måtte opstå som følge af manglende overholdelse af bestemmelserne i denne forordning.

Kapitel II

Forpligtelser vedrørende ELTIF'ers investeringspolitik

AFDELING 1

GENERELLE REGLER OG INVESTERBARE AKTIVER

Artikel 7

Investeringsafdelinger

Består en ELTIF af flere investeringsafdelinger, betragtes hver ELTIF- afdeling som en separat ELTIF i forbindelse med dette kapitel.

Artikel 8

Investeringsmuligheder

1. I overensstemmelse med målsætningen om intelligent, bæredygtig og inklusiv vækst må en ELTIF ▌kun investere i følgende kategorier af aktiver og kun på de betingelser, der er fastsat i denne forordning

a) investerbare aktiver

b) aktiver som omhandlet i artikel 50, stk. 1, i Europa-Parlamentets og Rådets direktiv 2009/65/EF (16).

2. En ELTIF må ikke beskæftige sig med følgende aktiviteter:

a) short-selling af aktiver

b) direkte eller indirekte eksponering for råvarer, herunder via derivater, certifikater, der repræsenterer dem, indeks baseret på dem eller andre midler eller instrumenter, som ville indebære eksponering for dem

▌

d) anvendelse af finansielle derivater, medmindre ▌ det kun tjener det formål at afdække risici ved andre af ELTIF'ens investeringer.

2a. For at sikre en konsekvent anvendelse af denne artikel udarbejder ESMA efter at have afholdt en åben offentlig høring udkast til reguleringsmæssige tekniske standarder med henblik på at præcisere kriterierne for at fastslå, hvornår derivatkontrakter udelukkende tjener det formål at afdække risici knyttet til de i stk. 2, litra d), omhandlede investeringer.

ESMA forelægger disse udkast til reguleringsmæssige tekniske standarder for Kommissionen senest den [tre måneder efter denne forordnings ikrafttræden].

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

Artikel 9

Investerbare aktiver

Et aktiv som nævnt i artikel 8, stk. 1, litra a), kan kun anvendes af en ELTIF til investering, hvis det tilhører en af følgende kategorier:

a) egenkapital- eller kvasi-egenkapitalinstrumenter, som er: i) udstedt af en kvalificeret porteføljevirksomhed, og som ELTIF'en har erhvervet direkte fra den kvalificerede porteføljevirksomhed ii) udstedt af en kvalificeret porteføljevirksomhed til gengæld for et egenkapitalinstrument, som ELTIF'en tidligere har erhvervet direkte fra den kvalificerede porteføljevirksomhed iii) udstedt af en virksomhed, som den kvalificerede porteføljevirksomhed er et majoritetsejet datterselskab af, til gengæld for et egenkapitalinstrument, som ELTIF'en i overensstemmelse med nr. i) eller ii) har erhvervet fra den kvalificerede porteføljevirksomhed

b) gældsinstrumenter udstedt af en kvalificeret porteføljevirksomhed med en løbetid, som er tilpasset ELTIF'ens levetid

c) lån, som ELTIF'en har ydet til en kvalificeret porteføljevirksomhed med en løbetid, som er tilpasset ELTIF'ens levetid

d) andele eller kapitalandele i en eller flere andre ELTIF'er, europæiske venturekapitalfonde (EuVECA'er) og europæiske sociale iværksætterfonde (EuSEF'er), forudsat af disse ELTIF'er, EuVECA'er og EuSEF'er ikke selv har investeret mere end 10 % af deres kapital i ELTIF'er

e) direkte besiddelse eller indirekte besiddelser via kvalificerede porteføljevirksomheder af individuel infrastruktur , som kræver en startkapital på mindst 10 mio. EUR eller tilsvarende i den valuta og på det tidspunkt, udgifterne skal afholdes, og som giver regelmæssige, forudsigelige afkast .

I overensstemmelse med målsætningen om intelligent, bæredygtig og inklusiv vækst eller med Unionens regionalpolitik skal den kompetente myndighed ved behandlingen af ansøgninger prioritere projekter, der finansieres gennem offentlig-private partnerskaber.

Artikel 10

Kvalificeret porteføljevirksomhed

1. En kvalificeret porteføljevirksomhed som nævnt i artikel 9, stk. 1, er en anden porteføljevirksomhed end et institut for kollektiv investering, som opfylder følgende krav:

a) den er ikke en finansiel virksomhed bortset fra de europæiske multilaterale udviklingsbanker, som er omhandlet i forordning (EU) nr. 575/2013 [CRR], artikel 117, stk. 2, litra f), i), j) og k)

b) den har ikke adgang til at handle: i) på et reguleret marked som defineret i artikel 4, stk. 1, nr. 21), i direktiv 2014/…/EU [nyt MIFID] ii) i en multilateral handelsfacilitet som defineret i artikel 4, stk. 1, nr. 22), i direktiv 2014/…/EU [nyt MIFID] ▌

ba) den har adgang til at handle på et reguleret marked eller i en multilateral handelsfacilitet og har en markedskapitalisering på højst 1 mia. EUR

bb) den har adgang til at handle på et reguleret marked eller i en multilateral handelsfacilitet og betragtes som en SMV i overensstemmelse med artikel 2, stk. 1, i bilaget til Kommissionens henstilling 223/361/EF (17)

c) den er etableret i en medlemsstat eller i et tredjeland, forudsat at tredjelandet: i) ikke er identificeret af Den Finansielle Aktionsgruppe (FATF) som en højrisiko- og ikke-samarbejdsvillig jurisdiktion eller ii) har undertegnet en aftale med ELTIF-forvalterens hjemland og med alle andre medlemsstater, hvor det er hensigten at markedsføre ELTIF'ens andele eller kapitalandele, hvori det fastslås , at tredjelandet ikke er et land : — hvor der ikke opkræves skatter eller kun opkræves nominelle skatter — hvor der ikke foregår effektiv udveksling af oplysninger med andre landes skattemyndigheder — hvor der ikke er gennemsigtighed i de lovgivningsmæssige, retslige eller administrative bestemmelser — hvor der ikke stilles krav om væsentlig lokal tilstedeværelse, eller — som fungerer som et offshore finanscenter.

2. Uanset stk. 1, litra a), kan en kvalificeret porteføljevirksomhed være en finansiel virksomhed eller et institut for kollektiv investering, som i overensstemmelse med målsætningen om intelligent, bæredygtig og inklusiv vækst udelukkende finansierer kvalificerede porteføljevirksomheder som nævnt i stk. 1 eller reale aktiver som nævnt i artikel 9

Artikel 11

Interessekonflikter

En ELTIF må ikke investere i et investerbart aktiv, som forvalteren har eller erhverver en direkte eller indirekte interesse i på anden måde end ved at besidde andele eller kapitalandele i de ELTIF'er, EuSEF'er, EuVECA'er eller institutter for kollektiv investering, jf. artikel 10, stk. 2 , som forvaltes.

AFDELING 2

BESTEMMELSER OM INVESTERINGSPOLITIK

Artikel 12

Porteføljesammensætning og diversificering

1. En ELTIF skal investere mindst 70 % af sin kapital i investerbare aktiver og mindst 60 % af sin kapital i aktiver opført i artikel 9, litra a), b) og c), hvis udstedende kvalificerede porteføljevirksomhed er etableret på en medlemsstats område .

1a. Hvis ELTIF'ens fondsbestemmelser eller vedtægter indeholder bestemmelser om regelmæssig indløsningsret, skal ELTIF have en likviditetsreserve på de forud fastlagte indløsningstidspunkter, under hensyntagen til de krav og betingelser, der er knyttet til udøvelsen af indløsningsretten, i overensstemmelse med forvaltningen af likviditeten med henblik på udøvelse af indløsningsretten.

1b. ESMA udarbejder udkast til reguleringsmæssige tekniske standarder med henblik på at præcisere likviditetsreservernes struktur.

ESMA forelægger disse udkast til reguleringsmæssige tekniske standarder for Kommissionen senest den […].

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

2. En ELTIF må højst investere:

a) 10 % af sin kapital i aktiver, som er udstedt af en given kvalificeret porteføljevirksomhed

b) 10 % af sin kapital direkte eller indirekte i en individuel infrastruktur i henhold til artikel 9, litra e)

c) 10 % af sin kapital i andele eller kapitalandele i en given ELTIF, EuVECA, EuSEF eller AIF

d) 5 % af sin kapital i aktiver som nævnt i artikel 8, stk. 1, litra b), hvis disse aktiver er udstedt af et enkelt organ.

3. Den samlede værdi af andele eller kapitalandele i ELTIF'er, EuvECA'er og EuSEF'er i en ELTIF-portefølje må højst udgøre 20 % af kapitalens værdi.

4. Den samlede risikoeksponering over for en modpart til en ELTIF stammende fra OTC-derivattransaktioner , genkøbsaftaler eller omvendte genkøbsaftaler må højst udgøre 5 % af dens kapital.

5. Uanset stk. 2, litra a) og b), kan ELTIF'en hæve den deri nævnte grænse på 10 % til 20 %, forudsat af den samlede værdi af de aktiver, som ELTIF'en besidder i kvalificerede porteføljevirksomheder og i individuelle reale aktiver, som den investerer mere end 10 % af sin kapital i, højst udgør 40 % af kapitalens værdi.

6. Selskaber, som indgår i samme koncern med henblik på konsoliderede regnskaber i overensstemmelse med Rådets syvende direktiv 83/349/EØF (18) eller i overensstemmelse med anerkendte internationale regnskabsregler, anses for at være en enkelt kvalificeret porteføljevirksomhed eller en enkelt enhed ved beregning af de grænser, der er omhandlet i stk. 1-5.

Artikel 12a

I tilfælde, hvor ELTIF'en ikke opfylder diversificeringskravene i henhold til artikel 12, og hvor den manglende opfyldelse skyldes forhold, som ligger uden for ELTIF-forvalterens kontrol, skal de kompetente myndigheder give forvalteren en frist på seks måneder til at træffe de nødvendige foranstaltninger for at afhjælpe situationen.

Artikel 13

Koncentration

1. En ELTIF må højst erhverve 25 % af andelene eller kapitalandelene i en given ELTIF, EuVECA eller EuSEF.

2. De koncentrationsgrænser, der er omhandlet i artikel 56, stk. 2, i direktiv 2009/65/EF finder anvendelse på investeringer i de aktiver, der nævnt i denne forordnings artikel 8, stk. 1, litra b).

Artikel 14

Lån af kontanter

En ELTIF kan låne kontanter, forudsat at et sådant lån opfylder følgende betingelser:

a) det svarer højst til 40 % ELTIF'ens kapital

b) det tjener det formål at erhverve en andel i investerbare aktiver

c) det optages i den samme valuta som de aktiver, der skal erhverves med de lånte kontanter

▌

ea) det belaster højst 30 % af de aktiver, som udgør ELTIF'ens kapital.

eb) dets løbetid er afpasset efter ELTIF'ens levetid.

ELTIF-forvalteren orienterer investorerne på forhånd om fremtidige lånebehov, som måtte opstå inden for rammerne af investeringsstrategien.

Artikel 15

Anvendelse af bestemmelser om porteføljesammensætning og -diversificering

1. Investeringsgrænserne i artikel 12, stk. 1:

a) finder anvendelse fra den dato, der er angivet i ELTIF'ens bestemmelser eller vedtægter, idet der tages højde for særlige forhold og kendetegn ved de aktiver, som ELTIF'en skal investere i, og idet datoen ikke ligger mere end fem år efter ELTIF'ens godkendelse eller halvdelen af ELTIF'ens levetid i henhold til artikel 16, stk. 2, alt efter hvad der kommer først . Under særlige omstændigheder kan ELTIF'ens kompetente myndighed efter forelæggelse af en behørigt begrundet investeringsplan godkende en forlængelse af denne tidsfrist med yderligere højst et år

b) ophører med at finde anvendelse, når ELTIF'en påbegynder salg af aktiver i overensstemmelse med indløsningspolitikken som omhandlet i artikel 16

c) suspenderes midlertidigt, hvis ELTIF'en rejser yderligere kapital, forudsat at de højst suspenderes i 12 måneder , navnlig i forbindelse med infrastrukturprojekter .

2. Hvis et langsigtet aktiv, som ELTIF'en har investeret i, er udstedt af en kvalificeret porteføljevirksomhed, som ikke længere opfylder kravene i artikel 10, stk. 1, litra b), kan det langsigtede aktiv højst medregnes i tre år fra den dato, hvor porteføljevirksomheden ikke længere opfylder kravene i artikel 10, med henblik på at beregne de 70 %, der er nævnt i artikel 12, stk. 1.

Kapitel III

Indløsning af, handel med og udstedelse af ELTIF-andele eller -kapitalandele og udlodning af udbytte

Artikel 16

Indløsningspolitik

1. ELTIF-forvalteren kan oprette en »professionel ELTIF« uden deltagelse for detailinvestorer eller forvalteren kan beslutte at oprette en ELTIF, som detailinvestorer og professionelle og semiprofessionelle investorer kan deltage i.

1a. ELTIF'ens fondsbestemmelser eller vedtægter kan angive en bestemt dato som den dato, hvor ELTIF'ens levetid ophører, samt retten til midlertidig forlængelse af ELTIF'ens levetid og betingelserne for at udøve denne ret . Såfremt der ikke er angivet en bestemt dato, er ELTIF'ens levetid ikke begrænset.

1b. Såfremt ELTIF-forvalteren beslutter at lade detailinvestorer deltage i ELTIF'en, skal alle investorer kunne anmode om at få indløst deres andele inden ELTIF'ens levetid ophører. Indløsning af andele eller kapitalandele af institutionelle investorer eller detailinvestorer kan dog finde sted efter at halvdelen af ELTIF'ens levetid er udløbet og er begrænset til samlet højst 20 % af det samlede beløb i fonden. Hvis ELTIF'ens fondsbestemmelser eller vedtægter ikke indeholder nogen indløsningsret, kan indløsningen påbegyndes dagen efter den dato, hvor ELTIF'ens levetid ophører.

ESMA udarbejder udkast til reguleringsmæssige tekniske standarder med henblik på yderligere præcisering af betingelser og krav for ELTIF'ers indløsningspolitik med henblik på at opnå klarhed og konsistens i hele Unionen.

2. ELTIF'ens levetid skal være i overensstemmelse med ELTIF'ens langsigtede karakter og skal være tilstrækkelig lang til at dække hvert af ELTIF'ens individuelle aktivers livscyklus, målt i forhold til aktivets likviditetsprofil og økonomiske livscyklus, og til at opfylde ELTIF'ens anførte investeringsmål.

3. Investorerne kan anmode om at få ELTIF'en afviklet, hvis deres indløsningskrav , som er fremsat i henhold til ELTIF'ens indløsningspolitik, ikke imødekommes inden for en frist på et år efter den dato, hvor de er fremsat .

3a. ELTIF'ens fondsbestemmelser eller vedtægter samt oplysningerne til investorerne skal fastsætte procedurerne for geninvestering af indtægterne fra investeringer i kvalificerede porteføljevirksomheder enten i yderligere kvalificerede porteføljevirksomheder eller likvide aktiver af høj kvalitet, når sådanne investeringer udløber, før ELTIF'ens levetid ophører.

4. Investorerne skal altid have mulighed for tilbagebetaling i kontanter.

5. Tilbagebetaling i naturalier på grundlag af ELTIF’ens aktiver er kun mulig, hvis følgende betingelser er opfyldt:.

a) ELTIF'ens fondsbestemmelser eller vedtægter giver mulighed herfor, forudsat at alle investorer får en retfærdig behandling

b) investoren anmoder skriftligt om tilbagebetaling i form af en andel i fondens aktiver

c) der findes ikke særlige bestemmelser, som begrænser overdragelse af sådanne aktiver.

6. ESMA udarbejder udkast til reguleringsmæssige tekniske standarder, der præciserer, under hvilke forhold en ELTIF's levetid er tilstrækkelig lang til at dække livscyklussen for hvert af ELTIF'ens individuelle aktiver.

ESMA forelægger disse udkast til reguleringsmæssige tekniske standarder for Kommissionen senest i 2015 .

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

Artikel 17

Sekundært marked

1. ELTIF'ens fondsbestemmelser eller vedtægter må ikke forhindre andele eller kapitalandele i en ELTIF i at blive optaget til handel på et reguleret marked som defineret i artikel 4, nr. 14), i direktiv 2004/39/EF eller i en multilateral handelsfacilitet som defineret i artikel 4, nr. 15), i direktiv 2004/39/EF ▌.

2. ELTIF'ens fondsbestemmelser eller vedtægter må ikke forhindre investorer i frit at overdrage deres andele eller kapitalandele til tredjeparter.

2a. ELTIF'en udsender regelmæssigt en redegørelse for eventuelle væsentlige afvigelser mellem markedsværdien af noterede andele eller kapitalandele og dens egen vurdering af nettoaktivværdien.

Artikel 18

Udstedelse af nye andele eller kapitalandele

1. En ELTIF kan udbyde nye andele eller kapitalandele i overensstemmelse med sine fondsbestemmelser eller vedtægter.

2. En ELTIF må ikke udstede nye andele eller kapitalandele til en pris under aktivets nettoværdi uden først at have udbudt disse andele eller kapitalandele til den pågældende pris til de eksisterende investorer.

Artikel 19

Afhændelse af ELTIF-aktiver

1. En ELTIF skal vedtage en specificeret plan for korrekt afhændelse af sine aktiver med henblik på at imødekomme investorernes indløsningskrav, når ELTIF'ens levetid ophører.

2. Den i stk. 1 omhandlede plan tages op til revision mindst en gang om året og omfatter:

a) en vurdering af markedet for potentielle købere

b) en vurdering og sammenligning af potentielle salgspriser

c) en værdiansættelse for de aktiver, som skal frigøres

d) en præcis tidsramme for den planlagte afhændelse.

3. ESMA udarbejder udkast til reguleringsmæssige tekniske standarder, som præciserer de kriterier, der skal lægges til grund for vurderingerne i stk. 2, litra a), og værdiansættelsen i stk. 2, litra c).

ESMA forelægger disse udkast til reguleringsmæssige tekniske standarder for Kommissionen senest den […].

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

Artikel 20

Udlodning af udbytte

1. En ELTIF kan regelmæssigt udlodde det udbytte til investorerne, som aktiverne i porteføljen har genereret. Dette udbytte er sammensat af:

a) udbytte, som aktiverne løbende generer

b) den kapitalvinding, der realiseres efter afhændelse af et aktiv ▌.

2. Politikken for udlodning af udbyttet skal udformes, så den minimerer volatiliteten i afkastet til investorerne. Udbyttet kan udloddes i det omfang, der ikke er behov for det til at opfylde ELTIF'ens fremtidige forpligtelser.

2a. En ELTIF kan reducere sin kapital forholdsmæssigt, hvis den har afhændet et af sine porteføljeaktiver.

3. ELTIF'en skal beskrive i sine bestemmelser eller vedtægter, hvilken udlodningspolitik den har til hensigt at anvende i fondens levetid.

Kapitel IV

Krav om gennemsigtighed

Artikel 21

Gennemsigtighed

1. Andele eller kapitalandele i en godkendt ELTIF må ikke markedsføres i Unionen uden forudgående offentliggørelse af et prospekt.

Andele eller kapitalandele i en godkendt ELTIF må ikke markedsføres til detailinvestorer i Unionen uden forudgående offentliggørelse af et dokument med central information, jf. forordning (EU) nr. …/… [PRIPS].

2. Prospektet skal indeholde de oplysninger, der er nødvendige for, at investorerne kan danne sig et pålideligt skøn over den investering, der tilbydes dem, og især de dermed forbundne risici.

3. Prospektet skal mindst indeholde følgende:

a) en erklæring om, hvordan ELTIF'ens investeringsmål og strategien for at nå disse mål gør fonden til en fond af langsigtet karakter

b) de oplysninger, som institutter for kollektiv investering af den lukkede type skal opgive, jf. Europa-Parlamentets og Rådets direktiv 2003/71/EF (19) og Kommissionens forordning (EF) nr. 809/2004 (20)

c) de oplysninger, som skal gives til investorer i henhold til artikel 23 i direktiv 2011/61/EU, hvis de ikke allerede er omfattet af litra b)

d) en tydelig angivelse af, hvilke kategorier af aktiver ELTIF'en er godkendt til at investere i

da) en pengestrømsopgørelse.

▌

4. Prospektet, dokumentet med central information og andre eventuelle dokumenter vedrørende markedsføring skal tydeligt oplyse investorerne om ELTIF'ens manglende likviditet.

Prospektet, dokumentet med central information og andre eventuelle dokumenter vedrørende markedsføring skal navnlig tydeligt:

a) informere investorerne om, at ELTIF'ens investeringer er af langsigtet karakter

b) hvis det er relevant i henhold til artikel 16, informere investorerne om, hvornår ELTIF'ens levetid ophører og om en eventuel ret til midlertidig forlængelse eller en eventuel ret til at gribe ind i ELTIF'ens levetid og de specifikke betingelser herfor

c) angive, om det er hensigten at markedsføre ELTIF'en til detailinvestorer

d) angive, at investorerne har ret til at få indløst deres investering i henhold til artikel 16, stk. 1, samt ELTIF'ens fondsbestemmelser eller vedtægter

e) angive, hvor hyppigt og hvornår eventuelle udbytter udloddes til investorerne i fondens levetid

f) advisere investorerne om, at de kun bør investere en beskeden del af deres samlede investeringsportefølje i en ELTIF

fa) oplyse investorerne om strategien for at få unoterede selskaber godkendt til handel på regulerede markeder

fb) oplyse investorerne om strategien vedrørende anvendelse af derivater under hensyntagen til det påtænkte projekts særlige kendetegn og aspekter.

fc) angive enhver deltagelse i instrumenter, der involverer Unionens budgetmidler

fd) regelmæssigt og mindst en gang årligt oplyse investorerne om udviklingen i hvert enkelt investeringsprojekt, værdien af de individuelle kvalificerede porteføljeinvesteringer og værdien af andre aktiver, hvor overskydende kontante midler er placeret, samt om arten, formålet og værdien af eventuelle anvendte derivater.

4a. Prospektet for professionelle ELTIF'er skal indeholde de oplysninger, der kræves i henhold til artikel 23 i Europa-Parlamentets og Rådets direktiv 2011/61/EU. Derudover skal det også indeholde enhver afvigelse fra bestemmelserne i artikel 12 om porteføljesammensætning.

Artikel 22

Oplysninger om omkostninger

1. Prospektet skal tydeligt informere investorerne om størrelsen af de forskellige omkostninger, som afholdes direkte eller indirekte af investoren. De forskellige omkostninger grupperes under følgende overskrifter:

a) omkostninger i forbindelse med ELTIF'ens oprettelse

b) omkostninger i forbindelse med erhvervelse af aktiver

c) forvaltningsomkostninger

d) distributionsomkostninger

e) andre omkostninger, herunder omkostninger til forvaltning, regulering, depositar, opbevaring , faglig bistand og revision.

2. Prospektet skal angive omkostningernes samlede andel af ELTIF'ens kapital.

3. Dokumentet med central information skal gengive alle de omkostninger, som er beskrevet i prospektet, i monetær værdi og i procent.

4. ESMA udarbejder udkast til reguleringsmæssige tekniske standarder med henblik på at præcisere:

a) de fælles definitioner, beregningsmetodologier og grupperinger af omkostninger, som er nævnt i stk. 1, og den samlede andel, som er nævnt i stk. 2

b) den fælles definition, beregningsmetodologi og gruppering af de samlede omkostninger, som er nævnt i stk. 3

Ved udarbejdelsen af disse udkast til reguleringsmæssige tekniske standarder tager ESMA hensyn til de udkast til reguleringsmæssige standarder, der er nævnt i punkt (…) i forordning (EU) nr. …/… [PRIPS].

ESMA forelægger disse udkast til reguleringsmæssige tekniske standarder for Kommissionen senest den […].

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

Kapitel V

Markedsføring af andele eller kapitalandele i ELTIF'er

Artikel 23

Faciliteter for investorer

1. Hvis en detail-ELTIF's fondsbestemmelser eller vedtægter indeholder indløsningsrettigheder , skal forvalteren af ELTIF'en i hver af de medlemsstater, hvor forvalteren har til hensigt at markedsføre andele eller kapitalandele i den pågældende ELTIF, oprette faciliteter, som muliggør tegning, udbetaling til deltagere, tilbagekøb eller indløsning af andele eller kapitalandele samt tilrådighedsstillelse af de oplysninger, som ELTIF'en og dens forvaltere er forpligtet til at tilvejebringe.

2. ESMA udarbejder udkast til reguleringsmæssige tekniske standarder med henblik på at præcisere de forskellige typer af faciliteter og deres kendetegn, deres tekniske infrastruktur og indholdet af deres opgaver i forhold til de ELTIF-investorer, der er nævnt i stk. 1.

ESMA forelægger disse udkast til reguleringsmæssige tekniske standarder for Kommissionen senest den […].

Kommissionen tillægges beføjelse til at vedtage de i første afsnit omhandlede reguleringsmæssige tekniske standarder i overensstemmelse med artikel 10-14 i forordning (EU) nr. 1095/2010.

2a. Denne artikels stk. 1 gælder ikke for professionelle ELTIF'er.

Artikel 24

Yderligere krav i forbindelse med markedsføring til detailinvestorer

Forvalteren af en ELTIF kan markedsføre andele eller kapitalandele i den pågældende ELTIF til detailinvestorer, forudsat at følgende yderligere krav er opfyldt:

a) i henhold til ELTIF'ens fondsbestemmelser eller vedtægter sikres alle investorer ligebehandling, og ingen individuelle investorer eller grupper af investorer gives fortrinsbehandling eller særlige økonomiske fordele

b) ELTIF'en kan opbygges som et partnerskab, hvis dette ikke kræver yderligere forpligtelser for investoren bortset fra den oprindelige kapitalforpligtelse

c) detailinvestorer kan i tegningsperioden ▌ for kapitalandele i ELTIF'en ophæve deres tegning og få pengene tilbage uden bod

ca) Forvalteren af en ELTIF har indført passende procedure og ordninger til behandling af detailinvestorers klager, som gør det muligt for detailinvestorer at indgive klager på det eller et af de officielle sprog i deres medlemsstat

cb) ELTIF'ens retsform er således, at detailinvestorer ikke kan tabe mere end det beløb, som de har investeret i fonden

cc) ELTIF'en investerer kun i andele eller kapitalandele af EuVECA'er og EuSEF'er, hvis disse fonde har en depositar.

ESMA skal udarbejde standarder, der yderligere præciserer bestemmelserne for detailinvestorer, og som skal indgå i fondsbestemmelserne eller vedtægterne.

Artikel 25

Markedsføring af andele eller kapitalandele i ELTIF'er

1. Forvalteren af en ELTIF skal kunne markedsføre andele eller kapitalandele i den pågældende godkendte ELTIF til professionelle og semiprofessionelle investorer og detailinvestorer i ELTIF-forvalterens hjemland efter anmeldelse i overensstemmelse med artikel 31 i direktiv 2011/61/EU.

2. Forvalteren af en ELTIF kan markedsføre andele eller kapitalandele i den pågældende godkendte ELTIF til professionelle og semiprofessionelle investorer og detailinvestorer i andre medlemsstater end ELTIF-forvalterens hjemland efter anmeldelse i overensstemmelse med artikel 32 i direktiv 2011/61/EU.

3. ELTIF-forvalteren skal for den enkelte ELTIF over for sin kompetente myndighed præcisere, om forvalteren har til hensigt at markedsføre den til detailinvestorer.

4. ELTIF-forvalteren skal i tillæg til den dokumentation og de oplysninger, der kræves i henhold til artikel ▌32 i direktiv 2011/61/EU, forelægge følgende for sin kompetente myndighed:

a) ELTIF'ens prospekt

b) ELTIF'ens dokument med central information i tilfælde af markedsføring til detailinvestorer

c) oplysninger om de faciliteter, der er nævnt i artikel 22.

5. De kompetente myndigheders kompetencer og beføjelser, jf. artikel ▌32 i direktiv 2011/61/EU, skal forstås således, at de også vedrører markedsføring af ELTIF'er til detailinvestorer og omfatter de yderligere krav i denne forordning.

6. Den kompetente myndighed i ELTIF-forvalterens hjemland skal forbyde markedsføring af en godkendt ELTIF, hvis ELTIF-forvalteren ikke opfylder eller ikke vil opfylde bestemmelserne i denne forordning.

7. Den kompetente myndighed i ELTIF-forvalterens hjemland skal i tillæg til sine beføjelser i henhold til artikel 32, stk. 3, første afsnit, i direktiv 2011/61/EU, også afslå at fremsende en fuldstændig anmeldelse til de kompetente myndigheder i den medlemsstat, hvor det er hensigten af markedsføre ELTIF'en, hvis ELTIF-forvalteren ikke opfylder eller ikke vil opfylde bestemmelserne i denne forordning.

Kapitel VI

Tilsyn

Artikel 26

De kompetente myndigheders tilsyn

1. De kompetente myndigheder fører løbende tilsyn med, at bestemmelserne i denne forordning overholdes.

2. ELTIF'ens kompetente myndighed er ansvarlig for at føre tilsyn med, at bestemmelserne i kapitel II, III og IV overholdes.

3. ELTIF'ens kompetente myndighed er ansvarlig for at føre tilsyn med, at forpligtelserne i fondsbestemmelserne eller vedtægterne og forpligtelserne i prospektet, som skal være i overensstemmelse med denne forordning, overholdes.

4. ELTIF-forvalterens kompetente myndighed er ansvarlig for at føre tilsyn med, at ordningerne for og organiseringen af forvalteren er tilstrækkelige, således at forvalteren af ELTIF'en er i stand til at overholde de forpligtelser og regler, der vedrører oprettelse og drift af alle de ELTIF'er, forvalteren forvalter.

Forvalterens kompetente myndighed er ansvarlig for at føre tilsyn med, at forvalteren af ELTIF'erne overholder bestemmelserne i denne forordning.

5. De kompetente myndigheder skal føre tilsyn med investeringsinstitutter, der er etableret eller markedsføres på deres områder, for at påse, at de ikke anvender betegnelsen ELTIF eller udgiver sig for at være en ELTIF, medmindre de er godkendt og opfylder betingelserne i denne forordning.

Artikel 27

De kompetente myndigheders beføjelser

1. De kompetente myndigheder tillægges alle de tilsyns- og undersøgelsesbeføjelser, der er nødvendige for, at de kan udføre deres opgaver i henhold til denne forordning.

1a. ELTIF'ens kompetente myndighed træffer under overholdelse af proportionalitetsprincippet passende foranstaltninger, navnlig hvis forvalteren af ELTIF'en:

a) ikke overholder de krav, der er gældende for porteføljens sammensætning og diversificering, i strid med artikel 12 og 15

b) markedsfører en ELTIF's andele eller kapitalandele til detailinvestorer i strid med artikel 24 og 25

c) anvender betegnelsen ELTIF uden at være godkendt hertil i overensstemmelse med artikel 3

d) anvender betegnelsen ELTIF til markedsføring af fonde, der ikke er etableret i overensstemmelse med artikel 3, stk. 1

e) ikke overholder de gældende regler og ansvar i strid med artikel 6.

1b. I de tilfælde, der er omhandlet i stk. 1a, skal den kompetente myndighed i ELTIF'ens hjemland, hvis det er relevant:

a) træffe foranstaltninger til at sikre, at ELTIF-forvalteren overholder artikel 3, 6, 12, 15, 24 og 25.

b) nedlægge forbud mod brug af betegnelsen ELTIF og tilbagekalde godkendelse, der er givet til den pågældende ELTIF-forvalter.

2. De beføjelser, der er tillagt kompetente myndigheder i henhold til direktiv 2011/61/EU, udøves også med hensyn til denne forordning.

Artikel 28

ESMA's beføjelser og kompetencer

1. ESMA tillægges de beføjelser og ressourcer , der er nødvendige for, at de kan udføre de opgaver, som pålægges ESMA i henhold til denne forordning.

2. ESMA's beføjelser i henhold til direktiv 2011/61/EU udøves også med hensyn til denne forordning og i overensstemmelse med forordning (EF) nr. 45/2001.

3. Med henblik på forordning (EU) nr. 1095/2010 henregnes denne forordning blandt yderligere juridisk bindende EU-retsakter, hvorved myndigheden tillægges opgaver, jf. artikel 1, stk. 2, i forordning (EU) nr. 1095/2010.

Artikel 29

Samarbejde mellem myndigheder

1. ELTIF'ens kompetente myndighed og forvalterens kompetente myndighed, hvis disse ikke er sammenfaldende, samarbejder med hinanden og udveksler oplysninger med henblik på at udføre deres opgaver i henhold til denne forordning.

2. De kompetente myndigheder og ESMA samarbejder med hinanden med henblik på at udføre deres respektive opgaver i henhold til denne forordning, jf. forordning (EU) nr. 1095/2010.

3. De kompetente myndigheder og ESMA udveksler al den information og dokumentation, der er nødvendig for, at de kan udføre deres respektive opgaver i henhold til denne forordning, jf. forordning (EU) nr. 1095/2010, navnlig for at identificere og afhjælpe overtrædelser af denne forordning.

Kapitel VII

Afsluttende bestemmelser

Artikel 30

Evaluering

Kommissionen indleder en evaluering af anvendelsen af denne forordning samtidig med eller umiddelbart efter den i artikel 69 i direktiv 2011/61/EU omhandlede evaluering. Evalueringen skal især indebære en analyse af:

a) konsekvenserne af ▌artikel 16, stk. 1 ▌

b) konsekvenserne af minimumstærsklen på 70 % af de investerbare aktiver i artikel 12, stk. 1, for diversificeringen af aktiver, navnlig for at vurdere, om øgede foranstaltninger i forbindelse med likviditet er nødvendige ▌

c) det omfang, hvori ELTIF'er markedsføres i Unionen, herunder om FAIF'er som omhandlet i artikel 3, stk. 2, i direktiv 2011/61/EU kan have interesse i at markedsføre ELTIF'er.

ca) det omfang, hvori listen over mulige aktiver og investeringer skal ajourføres sammen med diversificeringsregler, sammensætningen af værdipapirbeholdningen og begrænsninger i låntagning af kontante midler.

Resultaterne af denne revision fremsendes til Europa-Parlamentet og Rådet, om nødvendigt ledsaget af forslag til ændringer.

Artikel 31

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.